সুরমা জাহিদের জন্ম ১৯৭০ সালে। একাত্তরে তিনি একজন অবোধ শিশু ছিলেন তার পরও একাত্তর সালের বীরাঙ্গনাদের জন্য তার ভেতরে এক ধরনের গভীর মমতা রয়েছে। সেই মমতা এবং ভালোবাসায় তিনি বীরাঙ্গনাদের নিয়ে সাতটি বই লিখেছেন। সেই বইগুলোকে সংকলিত করে পঞ্চান্নটি ভিন্ন ভিন্ন জেলার মোট ৩৬১ জন বীরাঙ্গনাকে নিয়ে ‘বীরাঙ্গনা রচনা সমগ্র’ বইটি দাঁড় করেছেন। একদিকে মানুষের নিষ্ঠুরতা, অন্যদিকে নারীদের দুঃখ-কষ্ট এবং বেদনার ইতিহাসে এর চেয়ে বড় কোনো দলিল আছে বলে আমার জানা নেই।